Rozsudok Všeobecného súdu (tretia komora) z 5. októbra 2016 – European Children’s Fashion Association a Instituto de Economía Pública/EACEA

(vec T‑724/14)

„Arbitrážna doložka — Dohoda o dotácii uzavretá v rámci akčného programu ‚Lifelong Learning (2007 – 2013)‘ — Projekt ‚Brand & Merchandising manager for SMEs in the childrens’ product sector‘ — Žaloba o neplatnosť — Akt, ktorý nie je možné napadnúť žalobou — Akt, ktorý patrí výlučne do zmluvného rámca, od ktorého je neoddeliteľný — Neprípustnosť — Neoprávnené náklady — Vrátenie vyplatených súm — Správa o audite“

1. Súdne konanie — Právne odôvodnenie žaloby — Výber prislúchajúci žalobcovi a nie súdu Únie (pozri bod 30)

2. Žaloba o neplatnosť — Žaloba, ktorá sa v skutočnosti týka sporu zmluvnej povahy — Zrušenie predbežného informačného listu a oznámenia o dlhu vydaných Výkonnou agentúrou pre vzdelávanie, audiovizuálny sektor a kultúru (EACEA) — Nedostatok právomoci súdu Únie — Neprípustnosť (články 263, 272 a 288 ZFEÚ) (pozri body 33 – 37)

3. Právo Európskej únie — Zásady — Právo na obhajobu — Uplatnenie na správne konania začaté inštitúciou alebo orgánom Únie — Rozsah — Uplatnenie na konanie o vymáhaní zmluvných pohľadávok od príjemcu európskych fondov — Vylúčenie — Hranice — Dodržanie zásady kontradiktórnosti počas auditu (článok 272 ZFEÚ) (pozri bod 48)

4. Súdne konanie — Návrh na začatie konania — Formálne náležitosti — Zhrnutie dôvodov, na ktorých je návrh založený — Abstraktné uvedenie — Neprípustnosť — Odkaz na všetky prílohy — Neprípustnosť [Štatút Súdneho dvora, článok 21 prvý odsek a článok 53 prvý odsek; Rokovací poriadok Všeobecného súdu, článok 76 písm. d)] (pozri body 62, 104)

5. Súdne konanie — Podanie návrhu na Všeobecný súd na základe arbitrážnej doložky — Dôvody — Neexistencia alebo nedostatok odôvodnenia — Neúčinný dôvod — Zamietnutie (články 272 a 296 ZFEÚ) (pozri bod 69)

6. Právo Európskej únie — Zásady — Proporcionalita — Rozsah — Dodržiavanie aktov, ktoré patria do zmluvného rámca, inštitúciami Únie (článok 5 ods. 4 ZEÚ) (pozri bod 73)

7. Súdne konanie — Podanie návrhu na Všeobecný súd na základe arbitrážnej doložky — Dôvody — Porušenie zásady legitímnej dôvery — Neúčinný dôvod — Zamietnutie (článok 272 ZFEÚ) (pozri body 75 – 77)

8. Súdne konanie — Podanie návrhu na Všeobecný súd na základe arbitrážnej doložky — Dôvody — Zneužitie právomoci — Neúčinný dôvod — Zamietnutie (články 263 a 272 ZFEÚ) (pozri body 78, 79)

9. Rozpočet Európskej únie — Finančná pomoc Únie — Povinnosť príjemcu dodržiavať podmienky poskytovania pomoci — Financovanie, ktoré sa týka iba skutočne vynaložených výdavkov — Preukázanie reálnosti oznámených nákladov — Neexistencia — Neoprávnené náklady — Správne technické vykonanie projektov, ktoré sú predmetom finančnej pomoci Únie — Neexistencia vplyvu (článok 317 ZFEÚ) (pozri body 94, 95)

10. Súdne konanie — Uvedenie nových dôvodov počas súdneho konania — Žalobný dôvod uplatnený po prvýkrát v štádiu repliky nepredstavujúci rozšírenie žalobného dôvodu, ktorý bol už skôr uvedený — Neprípustnosť [Rokovací poriadok Všeobecného súdu, článok 76 písm. d) a článok 84 ods. 1] (pozri body 110, 112)

11. Súdne konanie — Podanie návrhu na Všeobecný súd na základe arbitrážnej doložky — Zmluva priznávajúca finančnú podporu Únie na vykonanie projektu v oblasti vzdelávania — Návrh na ustanovenie znalca na účely odôvodnenia vynaložených nákladov — Zamietnutie — Dôkazné bremeno zaťažujúce žalobcu podľa zmluvy o financovaní (článok 272 ZFEÚ; Rokovací poriadok Všeobecného súdu, článok 68 až 70) (pozri bod 137)

Predmet

Návrh založený na článku 272 ZFEÚ na určenie, že žalobkyňa v prvom rade nie je povinná vrátiť sumy, ktoré jej EACEA vyplatila na základe dohody uzavretej na realizáciu projektu „Brand & Merchandising manager for SMEs in the childrens’ product sector“ a subsidiárne, návrh podľa článku 263 ZFEÚ na zrušenie jednak predbežného informačného listu EACEA z 1. augusta 2014, ktorý informuje žalobkyňu v prvom rade o jej povinnosti vrátiť sumu vo výške 82378,81 eura po audite týkajúcom sa uvedeného projektu, a jednak oznámenia o dlhu č. 3241401420, ktoré vydala EACEA 5. augusta 2014 na účely vrátenia uvedenej sumy

Výrok

1. Žaloba sa zamieta.